(vovworld) – ໂດຍໄດ້ຮັບຄຳເຊີນຂອງທ່ານປະທານປະເທດ ເຈືອງເຕີນຊາງ, ທ່ານປະທານາທິບໍດີອິນເດຍ Pranab Mukherjee ໄດ້ມາຢ້ຽມຢາມທາງລັດຖະກິດຫວຽດນາມ ແຕ່ວັນທີ 14 – 17/09. ພາຍຫຼັງພິທີຕ້ອນຮັບ, ທ່ານປະທານປະເທດຫວຽດນາມ ເຈືອງເຕີນຊາງ ແລະ ທ່ານປະທານາທິບໍດີອິນເດຍ Pranab Mukherjee ໄດ້ມີການເຈລະຈາກ່ຽວກັບບັນດາບັນຫາ 2 ຝ່າຍ ແລະ ພາກພື້ນ, ສາກົນ ເຊິ່ງຕ່າງຝ່າຍຕ່າງມີຄວາມສົນໃຈ. ທ່ານປະທານປະເທດ ເຈືອງເຕີນຊາງ ເຊື່ອໝັ້ນວ່າ, ການຢ້ຽມຢາມຫວຽດນາມຂອງທ່ານປະທານາທິບໍດີອິນເດຍ Pranab Mukherjee ຈະຊຸກຍູ້ການພົວພັນມິດຕະພາບທີ່ເປັນມູນເຊື້ອ, ຄູ່ຮ່ວມມືຍຸດທະສາດລະຫວ່າງ 2 ປະເທດຍິ່ງກວ່າອີກ. 2 ຝ່າຍສູ້ຊົນນຳວົງເງິນການຄ້າ 2 ສົ້ນບັນລຸລະດັບ 7 ຕື້ USD ໃນປີ 2015 ມຸ່ງໄປເຖິງຈຸດໝາຍບັນລຸ 15 ຕື້ USD ໃນປີ 2020. 2 ຝ່າຍເຫັນດີຍູ້ແຮງການຮ່ວມມືໃນບັນດາຂົງເຂດສຳຫຼວດນ້ຳມັນອາຍແກັດ, ວັດທະນະທຳ, ການທ່ອງທ່ຽວ ແລະ ພົວພັນແລກປ່ຽນປະຊາຊົນ. 2 ຝ່າຍໄດ້ເຫັນດີເພີ່ມທະວີການພົວພັນຄູ່ຮ່ວມມືຍຸດທະສາດ, ເພີ່ມທະວີການແລກປ່ຽນຄະນະຜູ້ແທນຂັ້ນຕ່າງໆ, ຈັດຕັ້ງກອງປະຊຸມຄະນະກຳມາທິການລະຫວ່າງລັດຖະບານຂອງ 2 ປະເທດໃນປີ 2015 ຢູ່ຫວຽດນາມ. 2 ຝ່າຍຕີລາຄາສູງ ແລະ ເຫັນດີສືບຕໍ່ຮັກສາການພົວພັນຮ່ວມມືອັນດີງາມຢູ່ບັນດາເວທີປາໄສພາກພື້ນ ແລະ ສາກົນ. 2 ຝ່າຍຢືນຢັນຄືນກ່ຽວກັບຄຳໝັ້ນສັນຍາສະໜັບສະໜູນຊຶ່ງກັນ ແລະ ກັນໃນການອອກສະໝັກເລືອກຕັ້ງເປັນກຳມະການບໍ່ປະຈຳຂອງສະພາຄວາມໝັ້ນຄົງ ສ.ປ.ຊ. ການນຳ 2 ທ່ານຍັງເຫັນດີກ່ຽວກັບຄວາມສຳຄັນຂອງການຮັບປະກັນຄວາມໝັ້ນຄົງ, ປອດໄພ ແລະ ເສລີພາບໃນການເດີນເຮືອຢູ່ທະເລຕາເວັນອອກ, ແກ້ໄຂການຂັດແຍ້ງດ້ວຍມາດຕະການໂດຍສັນຕິວິທີ, ປະຕິບັດຕາມກົດໝາຍສາກົນ, ປະຕິບັດຕາມ DOC ແລະ ສຳເລັດການເຈລະຈາກ່ຽວກັບ COC ໂດຍໄວ.
ພາຍຫຼັງການເຈລະຈາ, ການນຳ ທັງ 2 ທ່ານໄດ້ເປັນສັກຂີພິຍານພິທີລົງນາມໃນສັນຍາລະຫວ່າງ 2 ລັດຖະບານກ່ຽວກັບການຮ່ວມມື ແລະ ໜູນຊ່ວຍໃນຂົງເຂດພາສີ, ສັນຍາສິນເຊື່ອລະຫວ່າງລັດຖະບານຫວຽດນາມ ແລະ ທະນາຄານເອຊິມແບກຂອງອິນເດຍ......
ແລະກໍ່ໃນວັນດຽວກັນ, ທີ່ການຕ້ອນຮັບທ່ານປະທານາທິບໍດີອິນເດຍ Pranab Mukherjee, ທ່ານປະທານສະພາແຫ່ງຊາດຫວຽດນາມ ຫງວຽນຊິງຮຸ່ງ ເຊື່ອໝັ້ນວ່າ ການຢ້ຽມຢາມຂອງທ່ານປະທານາທິບໍດີອິນເດຍ Pranab Mukherjee ຈະເປັນຂີດໝາຍສຳຄັນ, ເປີດບັນດາກາລະໂອກາດໃໝ່ ເພື່ອນຳການພົວພັນມິດຕະພາບທີ່ເປັນມູນເຊື້ອ ແລະ ຄູ່ຮ່ວມມືຍຸດທະສາດລະຫວ່າງ 2 ປະເທດພັດທະນາຢ່າງແຮງ. ທີ່ການເຈລະຈາ, ທ່ານປະທານາທິບໍດີອິນເດຍ Pranab Mukherjee ແລະ ທ່ານປະທານສະພາແຫ່ງຊາດ ຫງວຽນຊິງຮຸ່ງ ໄດ້ແລກປ່ຽນຂໍ້ມູນຂ່າວສານ ແລະ ແຈ້ງໃຫ້ກັນຊາບກ່ຽວກັບການເຄື່ອນໄຫວຂອງສະພາແຫ່ງຊາດແຕ່ລະປະເທດ. 2 ຝ່າຍເປັນເອກະພາບນຳກັນຊຸກຍູ້ການຮ່ວມມື, ແບ່ງປັນບົດຮຽນລະຫວ່າງ 2 ອົງການນິຕິບັນຍັດ ແລະ ຮ່ວມມືລະຫວ່າງສະພາແຫ່ງຊາດໃນພາກພື້ນ ແລະ ໃນໂລກ. ເນື່ອງໃນໂອກາດນີ້, ໂດຍຜ່ານທ່ານປະທານາທິບໍດີອິນເດຍ Pranab Mukherjee, ທ່ານປະທານສະພາແຫ່ງຊາດ ຫງວຽນຊິງຮຸ່ງ ໄດ້ຝາກຄຳເຊື້ອເຊີນການນຳສະພາແຫ່ງຊາດອິນເດຍ ມາຫວຽດນາມ ເພື່ອເຂົ້າຮ່ວມກອງປະຊຸມສະມັດຊາໃຫຍ່ລັດຖະສະພາລະຫວ່າງຊາດໂລກຄັ້ງທີ 132 (IPU - 132) ຢູ່ຮ່າໂນ້ຍໃນປີ 2015. ຕອນບ່າຍຂອງວັນດຽວກັນ, ທ່ານເລຂາທິການໃຫຍ່ພັກກອມມູນິດຫວຽດນາມ ຫງວຽນຟູ້ຈ້ອງ, ທ່ານນາຍົກລັດຖະມົນຕີຫງວຽນເຕີ້ນຢຸງ ກໍໄດ້ໃຫ້ການຕ້ອນຮັບປະທານາທິບໍດີ ອິນເດຍ Pranab Mukherjee ຢ່າງສະໜິດສະໜົມ.
ເນື່ອງໃນໂອກາດນີ້, 2 ຝ່າຍໄດ້ອອກແຈ້ງການຮ່ວມດ້ວຍເນື້ອໃນຄືດັ່ງກ່າວ.